Charlotte Dyremose (KF), 2006-01-17:
Vi har efterhånden haft en lang og nogle gange oven i købet spændende diskussion om, hvad lighed og ulighed er, hvad det betyder, og hvad vi skal gøre ved det.
Som konservativ må jeg sige, at der, hvor jeg går op i, at noget er lige, er der, hvor man har lige muligheder.
Det er utrolig vigtigt for os Konservative at sikre, at vi skaber lige muligheder for alle i samfundet så vidt muligt.
Men det betyder én helt fundamental ting, nemlig at mennesker skal behandles forskelligt.
Det er altså ikke for os et mål i sig selv at behandle mennesker lige, for det giver dem ikke de lige muligheder.
Man skal have lige rettigheder, man skal have lige muligheder for at gå efter sine drømme, og derfor skal man have meget forskellige grader af hjælp.
At sikre, at alle får lige muligheder, kræver meget forskellige tiltag, og derfor er det utrolig vigtigt, at vi sikrer at skabe tilbuddene også til de svageste, skabe reel mulighed for at benytte de fantastiske chancer, som vores samfund jo byder på, hvis man har overskuddet til at tage chancerne.
Derfor har vi nu gennem snart 5 år i regeringen været med til at skabe bedre tilbud, og vi forsøger at fjerne barrierer for, at de svageste kan benytte dem.
Vi har derfor ikke bare lavet behandlingsgarantier i forbindelse med stof- og alkoholmisbrug, men også nu sikrer vi, at støtte- og kontaktpersonordningen bliver udvidet, så flere får gavn af den.
Det er konkrete tiltag, der skal til for at hjælpe de svageste i vores samfund, og det er primært de svageste i vores samfund, der skal hjælpes, hvis vi skal sikre, at også de skal have lige adgang til at udnytte de muligheder, vores samfund har.
Det er rigtigt.
Og det er faktisk et udtryk for, at vi har skabt vækst, velstand og dermed bedre råd til velfærd.
Vi fører en fremadrettet politik, hvor vi sikrer gode vilkår for erhvervslivet; hvor vi sikrer, at det kan betale sig at arbejde, hvor det kan betale sig at gøre en ekstra indsats, sådan at alle de, der er ressourcestærke og har overskud til det, er med til at bidrage til i endnu større grad, at vi får råd til fremtidens velfærd.
Og den stigende indtægt på skatterne viser jo, at det lader sig gøre.
Vi har kunnet sænke skatten for første gang i 30 år reelt og samtidig sikret flere indtægter til fremtidens velfærd.
Nej, vi skal sikre bedre uddannelse.
Vi har sikret lektiehjælp; vi skal sikre sprogstimuleringen, så man kan tale dansk, inden man begynder i skolen; vi åbner mulighed for, at man nu kan komme i mesterlære, så også ikkeboglige får en reel chance for at få en uddannelse i det her land, for det skal der til, hvis man skal bryde et negativt mønster.
Vi har lagt stor vægt på at bryde den negative sociale arv, bl.a. med de pædagogiske læreplaner i daginstitutionerne, senest i dag med en særlig indsats for de daginstitutioner, der har mange udsatte børn.
Vi har lavet særlige væresteder for børn med baggrund i en etnisk minoritet, sådan at de også har en bedre mulighed for at vokse op i trygge rammer og ikke blot bliver hjemme hos mor og far, fordi der ikke findes et alternativ til dem i de situationer, hvor mor og far ikke magter forældreopgaven.
Vi har lavet en kæmpe indsats for de svageste grupper.
Det skal i hele indsatsen kunne betale sig at arbejde, det er den bedste måde at sikre sig imod marginalisering.
Vi står nu over for en udfordring med at lave velfærdsreformer, og det skal vi gøre af hensyn til de fremtidige generationer, og netop med velfærdsreformerne skal vi sikre, at det er de svageste, vi kommer til at hjælpe.
Vi skal i hele indsatsen på velfærdsområdet have fokus på, at vi hjælper de svageste, ikke bare ved at stikke dem en check, men ved at sikre, at man reelt får mulighed for at bruge vores danske samfunds fantastiske muligheder for gratis uddannelse, for et godt liv.
Og hvis alle skal have mulighed for det, så kræver det uddannelse, og det kræver en indsats for de svageste grupper, den indsats, som regeringen er så godt i gang med.